**דאָס גרויסע געווינס**

מיט ציטערדיקע הענט נעם איך דעם טעלעפאָן און קלינג אָן צו עטעלען. עטעלע איז מייַן ווייַבס א ווייַטע קרובטע, ווי מע זאָגט, "פערדס פֿוס פּאָדקעווע", נאָר זי איז מייַן איינציקסטער באקאנטער מענטש אין גאנץ לאס-וועגאס. די טרייַבל נעמט איר מאן, בערל.

* יעס, זאָגט ער.
* בערל, ענטפֿער איך, קענסט קומען צו מיר אין האָטעל ממש ייעצט? איך דארף דיר זייער האָבן.
* אלי, דאָס ביסט דו? וואָס האָט פּאסירט? וואָס איז געשען?! מע האָט דיך ארויסגעטריבן פֿון א קאזינאָ? וואָס האָסט דו שוין געטאָן, הערט זיך א געלעכטער אין טרייַבל.
* ניין, ניין, אלץ איז אָ-קיי, פּשוט איך מוז פֿארקויפן מייַן מאשין ביז מאָרגן.
* וואָס פֿאר א מאשין איוף מייַן קאָפּ? וועגן וואָס רעדסט דו?
* א רויטע "פּאָרש". איך געדענק נישט גענוי וועלכע מאָדעל, נאָר זי איז אין גאנצן א נייַע.
* גאָט איז מיט דיר אלי, וואָס פֿאר א "פּאָרש"? דו ביסט אין גאנצן אראָפּ פֿון זינען? א?
* גוט, בערל, כ'וועל דיר עקלערן אין צווי ווערטער, זאָג איך און הויב אָן דערציילן אים די גאנצע געשיכטע. דו ווייסט דאָך, אז איך בין דאָ צוליב די גרעסטע אויסשטעלונגן אין אמעריקע פֿון קאָמפּיוטערס און אלעקטראָניקע? מיר האָבן שוין גערעדט וועגן דעם א פּאָר טעג צוריק. נעכטן האָב איך געוואוּנען א נייַע און א רויטע "פּאָרש". ווי אזוי? זיי האָבן געמאכט א גרויסע לאָטעריי, די בעל הבתים פֿון Novell Company, און איך האָב געוואוּנען. פֿאָרשטייסט? איך! אָבער... מייַן פּראבלעם איז, אז איך קען עס נישט נעמען מיט זיך אין ישראל. מוז איך די מאשין פֿארקויפן און נעמען דאָס געלט. געלט דווקא וועט מיר נישט שאטן, שמייכל איך צו אים אין טעלעפֿאָן.
* ווארט, ווארט א ביסל... וואַוּ! מע דארף זשע האָבן אזא מזל?! אוי, אוי, אוי... עטל! עטעלע! קום שוין אהער! דו הערסט? אלי האָט געוואוּנען א פּאָרש. א פּאָרש זאָג איך! וואָס פֿאר א פּאָרש? א פּאָרש, אן אוטו, א מאשין. פאָרשטייסט? ניין, ניין, ס'איז נישט קיין וויץ, איך זאָג דיר ס'איז א פּאָרש! הערסט מיר? ער בעט מיר איך זאָל אים העלפֿן צו פֿארקויפן די מאשין. קום רעדט מיט אים אליין, וועסט אפשר בעסער פּאָרשטיין. נו, קום שוין! אוי, אוי... דו ווייסט וואָס? בעסער שפּעטער, יעצט רעדט איך מיט אלי *ביזנעס*, איך מוז אים העלפן...
* בערל, זאָג איך צו אים, אויב דאָס איז א פּראָבלעם, אפשר קען איך *פּאַרקן די קאַר* לעבן דייַן שטוב און וועסט איר פֿארקויפן ווען דו וועסט געפֿינען א קונה? וואָס זאָגסט דו?
* ניין, ניין, נישט גוט, נישט גוט! לאָזן א פּאָרש הפֿקר אין דרויסן? דאָ אין אמעריקע? ווער טוט אזא זאך? ווארט אויף מיר אין לאָבי, איך קום גלייַך צו דיר און מיר וועלן זיך אן עצה געבן, מיר וועלן באטראכטן עס צוזאמען. הערסט, אלי, ביז וואָס ווען, פֿארגעס וועגן די קאזינעס, זאָלסט חלילה נישט פֿאָרשפילן די גאנצע געלט, הער איך זייָן געלעכטער אין טרייַבל.

אמעריקע? סכנות? איך גיי אראפּ אונטן צו דעם *פּארקינג* , געבן א קוק צי מיין נייַע רויטע פּאָרש שטייט נאָך וואוּ איך האָב איר אוועקגעשטעלט. פֿאָרט אמיריקע !

די גאנצע מעשה מיטן גרוסן געווינס דרייט זיך מיר נאָך אין קאָפּ ווי א קארוסעלע אין דיסניילענד. איך דערמאָן זיך פֿון דאָס ניי וואָס האָט דאָ פּאסירט מיט א טאָג פריער. אז מע האָט אָנגערופן מייַן נאָמען דורך די מעלדונגס סיסטעם, האָב איך גאָר נישט פאָרשטאנען אז מע רופט דווקא מיך. ס'האָט געדויערט א פּאר מינוט ביז וואנען כ'האָב אנערקענט אז "מיסטר אלי שרפשטיין" דאָס בין איך. דער יונגערמאן מיטן מיקראפאָן אין זייַן האנט האָט געמאָלדן וועגן דעם מזלדיקן געווינער, הייסט דאָס וועגן מיך, און געבעטן אים צוגיין צו דעם געשטעל פֿון Novell Company, די וועלכע האָבן אָרגאניזירט די לאָטעריי צווישן זייערע באזוכערס. פֿאַרוואוּנדערט בין איך נישט געווען פֿון דעם גאנצן טאראראם. קען זייַן אז איך האָב נאָך נישט אין גאנצן פאָרשטאנען וואָס האָט דאָ געשען. מסתמא בין איך אויסגעזען אין זייערע אויגן ווי א "קאלטער מלאך": אין גאנצן נישט איבערראשט און קאלטבלוטיק, שעת שטייעדיק לעבן דעם דעסק פון Novell company.

נאָר ווען מע האָט מיר אוועקגעלייגט די שליסעלעך פֿון מאשין גלייַך אין מייַן האנט ארייַן, האָב איך צום ערשטנס דערפילט א מאָדנע ציטערונג, א גערירקייט. כ'בין געוואָרן צעפלאָנטערט און צעמישט. אומבאקאנטע מענטשן האָבן מיר פֿארוואָרפן מיט שאלות אין איינגליש, און איך האָב קאם פאָרשטאנען א וואָרט. ס'האָט זיך מיר געדאכט אז איך ענטפער זיי נישט צו דער זאך. זשורנאליסטן זענען געווען אומעטום און פאָטאָגראפערס האָבן מיר געמאכט בלינד מיט זייערע בליצן . יעצט האָב איך שוין געוואוּסט אז איך בין דער געווינער פון די נייע רויטע פּאָרש, און דערשפירט אז איך האָב מקייַם געמאכט מייַן אמאָליקער און פֿארגעסענער. עמיצער האָט מיר ארייָנגעשטופּט א טעלעפֿאָן אין האנט – נעם, קלינג אָן אין שטוב, דערצייל זיי וועגן דייַן גרויסן געווינס. אָנקלינגען? צו וועמען? וויפל איז איצטער דער זייגער אין ישראל? די מחשבות זענען געפֿליען בייַ מיר אין קאָפּ און איך האָב זיך געפֿילט צווישן ערד און הימל.

א האלב שעה פֿארן פאָרשליסן די אויסשטעלונג, א *דרייַווער* פֿון NOVELL האָט ארויסגעפֿירט מייַן רויטע פּאָרש פֿונעם גרויסן קאָנגרעסן זאל צום פּארקינג, און איך בין געבליבן מיט א נייַע מאשין און מיט א נייַעה גרויסע קאָפּדרייעניש. וואָס טוט מען ווייַטער? איך זעץ זיך אוועק בייַם רעדל און פֿאָר צו מיין האָטל "מאַרדי גראַַס אין". ווען איך *פָּאַרק* די *קאַר* לעבן דעם האָטעל, מאך איך דאָס זייער פּאוואָליע, טאָמער האָט עמיצער נאָך נישט באמערקט אז צום האָטעל איז צוגעפֿאָרן א חשובער אורח מיט א נייַעה רויטע פּאָרש.

איך עפן די אויגן. וואוּ בין איך? בערל דארף דאָך באלד קומען, און איך בין נאָך אין בעט. וואָס טו איך אין בעט? איך פֿיל זיך ווי מע האָט מיך אויפֿגעוועקט פֿון עפעס א חלום. איין מאָמענט, גיב איך א טראכט, כ'האָב געחלומט? אלץ איז געווען אין חלום? און וואָס האָט פּאסירט מיט מיין געווינס? וואוּ איז מייֹן נייַֹע און שוין באליבטע פּאָרש?! איז זי אויך געבליבן אין מייַן חלום? איך זיץ נאָך אין בעט, א פֿאָרשלאָפענער און א צוקנייטשטער, מייַן קאָפּ איז שווער ווי א זאק מיט שטיינער און דרייט זיך פֿון מחשבות. איך פּרוביר צו פֿאַרשטיין וואוּ בין איך און וואָס טו איך. פּלוצלינג הער איך ווי א מאשין שטעלט זיך אָפּ לעבן דעם האָטעל. בערל? קען זייַן אז בערל אין שוין דאָ? וואָס וועל איך אים זאָגן? ער וועט מיר גלויבן? ווי אזוי גיי איך אים אויסשרייַַבן אלץ וואָס איך האָב "דורכגעלעבט" אין... א... אין מייַן חלום? א חלום? און בערל, ווער איז בערל? בערל איז אוין א חלום? אלץ איז בלויז א חלום... א לאנגער און א זיסער חלום.

און ס'ווערט מיר לייַכטער אויפן הארצן. נישטאָ קיין בערל, נישטאָ וועמען דערציילנן וועגן מייַנע משוגענע חלומעס, קיינער וועט נישט קומען. קיינער טראכט נישט וועגן מיר דאָ, אין דעם קאלטן און פֿרעמדן לאס-וועגאס. איך פֿארשטיי שוין אלץ.

א פּאָרש אין חלום איז נישט קיין פּאָרש, נאָר א חלום.